b"\n_START_ARTICLE_\nCa\xc3\xa7a\n_START_SECTION_\nPrehist\xc3\xb2ria\n_START_PARAGRAPH_\nDurant el paleol\xc3\xadtic les societats ca\xc3\xa7adores-recol\xc2\xb7lectores ca\xc3\xa7aven diversos animals, amb els quals aconseguien una aportaci\xc3\xb3 clau sovint minorit\xc3\xa0ria per\xc3\xb2 rellevant en la seva alimentaci\xc3\xb3. Tamb\xc3\xa9 n'obtenien mat\xc3\xa8ries primeres com la pell, tendons i ossos amb els quals fabricar eines, armes i roba.  Diverses societats mantenen o han mantingut pr\xc3\xa0ctiques semblants fins a l'actualitat. En s\xc3\xb3n exemples els inuit a les regions \xc3\xa0rtiques, on era l'\xc3\xbanica font d'alimentaci\xc3\xb3 a m\xc3\xa9s de la pesca, els pigmeus a l'\xc3\x80frica i diverses tribus en zones selv\xc3\xa0tiques i insulars. Per altra banda tenia en moltes cultures una import\xc3\xa0ncia ritual, present per exemple en la iniciaci\xc3\xb3 dels joves adults, la qual cosa encara persisteix en algunes cultures ind\xc3\xadgenes. Amb la revoluci\xc3\xb3 neol\xc3\xadtica i l'adveniment de la ramaderia i la domesticaci\xc3\xb3 dels animals, la ca\xc3\xa7a perd\xc3\xa9 import\xc3\xa0ncia com a m\xc3\xa8tode de subsist\xc3\xa8ncia.\n_START_SECTION_\nEdats antiga i mitjana\n_START_PARAGRAPH_\nL'activitat de ca\xc3\xa7a va seguir en les civilitzacions hist\xc3\xb2riques. Per exemple a la Gr\xc3\xa8cia antiga i altres civilitzacions de l'\xc3\x80sia menor era una activitat practicada per l'aristocr\xc3\xa0cia. A tall d'exemple el militar i escriptor grec Xenofont fou un gran practicant de la ca\xc3\xa7a i n'escriv\xc3\xad un llibre al respecte: el cineg\xc3\xa8tic'.\n_START_SECTION_\nEdat mitjana\n_START_PARAGRAPH_\nA l'Europa feudal la tradici\xc3\xb3 de l'edat antiga va seguir i en molts pa\xc3\xafsos els nobles i reis tenien reserves exclusives de ca\xc3\xa7a. Aquesta activitat gaudia d'un gran prestigi entre la noblesa, esdevenint un s\xc3\xadmbol d'estatus, una activitat social i amb m\xc3\xbaltiples receptes que empraven animals de ca\xc3\xa7a. En el nostre context destaca el rei Joan I, dit el ca\xc3\xa7ador, rei d'Arag\xc3\xb3 i comte de Barcelona que visqu\xc3\xa9 al segle XIV i fou un gran practicant de la cacera.\n_START_SECTION_\nPreses\n_START_PARAGRAPH_\nLa ca\xc3\xa7a es divideix en ca\xc3\xa7a major i ca\xc3\xa7a menor segons segons el tipus de presa. El primer tipus inclou grans mam\xc3\xadfers, com per exemple c\xc3\xa9rvols, senglars, lleons, elefants, etc. mentre que en el segon es troben moltes aus (colom, guatlla, \xc3\xa0nec salvatge, etc.) i petits mam\xc3\xadfers com, per exemple, les llebres._NEWLINE_Alguns d'aquests animals amb el temps han esdevingut animals de granja, domesticats per l'home: com el conill, etc.\n_START_SECTION_\nCa\xc3\xa7adors\n_START_PARAGRAPH_\nAltres animals han ajudat tradicionalment l'home en la cacera, sobretot els gossos, per\xc3\xb2 tamb\xc3\xa9 altres com, per exemple, falcons (vegeu falconeria). Els cavalls es poden usar com a mitj\xc3\xa0 de transport.\n_START_SECTION_\nArmes\n_START_PARAGRAPH_\nLes armes utilitzades habitualment per a la cacera durant tota la prehist\xc3\xb2ria i fins pr\xc3\xa0cticament l'edat moderna eren: la llan\xc3\xa7a, l'arc i les fletxes, aix\xc3\xad com la fona, a m\xc3\xa9s dels gossos de ca\xc3\xa7a. Per altra banda tamb\xc3\xa9 s'utilitzaven altres m\xc3\xa8todes com ara les trampes o construccions per acorralar i capturar animals salvatges._NEWLINE_Actualment la majoria de ca\xc3\xa7adors empren armes de foc per abatre les preses, principalment s'utilitzen escopetes i fusells de diversos tipus. Tot i aix\xc3\xb2 tamb\xc3\xa9 es continuen utilitzant t\xc3\xa8cniques ancestrals, com el rastreig, l'\xc3\xbas de reclams o de gossos per tal de trobar les preses. Existeixen un gran nombre de cartutxos emprats per a la ca\xc3\xa7a arreu del m\xc3\xb3n, a Espanya els calibres m\xc3\xa9s populars s\xc3\xb3n el .30-06 Springfield seguit del .300 Winchester Magnum.\n_START_SECTION_\nLegislaci\xc3\xb3\n_START_PARAGRAPH_\nLa ca\xc3\xa7a \xc3\xa9s una activitat que est\xc3\xa0 regulada amb diverses lleis i normatives, ja que la seva pr\xc3\xa0ctica implicacions en \xc3\xa0mbits complexos com la tinen\xc3\xa7a i \xc3\xbas d'armes, la fauna salvatge i la conservaci\xc3\xb3 del medi ambient i sovint es realitza en espais privats o p\xc3\xbablics amb m\xc3\xbaltiples usos. A Catalunya actualment \xc3\xa9s vigent la llei de ca\xc3\xa7a espanyola 1/1970, de 4 d'abril, modificada i actualitzada en diverses ocasions. Tamb\xc3\xa9 existeixen m\xc3\xbaltiples lleis, normatives i resolucions complement\xc3\xa0ries que en regulen la seva pr\xc3\xa0ctica."